Id-Direttiva tal-Kunsill 2000/44/KE
tat-30 ta' Ġunju 2000
li temenda d-Direttiva 92/12/KEE f'dak illi jirrigwardja restrizzjonijiet kwantitattivi għal prodotti li huma soġġetti għal dazji tas-sisa mdaħħla fl-Iżvezja minn Stati Membri oħra
IL-KUNSILL TA' L-UNJONI EWROPEA,
Wara li kkunsidra t-Trattat li jistabbilixxi l-Komunità Ewropea, u b'mod partikolari l-Artikolu 93 tiegħu,
Wara li kkunsidra l-proposta mill-Kummissjoni,
Wara li kkunsidra l-opinjoni tal-Parlament Ewropew [1],
Wara li kkunsidra l-konsultazzjoni mal-Kumitat Ekonomiku u Soċjali,
Billi:
(1) L-Artikolu 26(3) tad-Direttiva tal-Kunsill 92/12/KEE tal-25 ta' Frar 1992 dwar l-arranġamenti ġenerali għal prodotti [2] soġġetti għad-dazju tas-sisa u ż-żamma, moviment u kontroll ta' tali prodotti jikkonċedi lill-Isvezja d-dritt li tkompli tapplika, sat-30 ta' Ġunju 2000, l-istess restrizzjonijiet bħal dawk stipulati fl-Att ta' l-1994 ta' l-Adeżjoni ta' l-Isvezja fuq il-kwantità ta' xorb alkoħoliku u prodotti tat-tabakk, li jistgħu jiddaħħlu fit-territorju Svediż mingħajr ma jitħallas iktar dazju tas-sisa minn individwi privati għall-użu tagħhom.
(2) Din id-deroga ngħatat minħabba li f'Ewropa mingħajr fruntieri fejn ir-rati tas-sisa jvarjaw ħafna, tneħħija immedjata totali ta' limitazzjonijiet tas-sisa kienet tikkawża diverżjoni inaċċettabli ta' kummerċ u distorzjoni tal-kompetizzjoni fl-Isvezja, li tradizzjonalment applikat dazji tas-sisa għoljin fuq il-prodotti nvoluti kemm bħala sors ta' dħul u għal raġunijiet soċjali u ta' saħħa.
(3) Il-Finlandja u d-Danimarka ġew awtorizzati japplikaw restrizzjonijiet simili sal-31 ta' Diċembru 2003.
(4) L-Isvezja talbet awtorizzazzjoni biex tkompli tapplika tali restrizzjonijiet għall-istess perjodu bħall-Finlandja u d-Danimarka, minħabba li għandha bżonn aktar żmien biex tadatta l-politika dwar l-alkoħol tagħha għal sitwazzjoni mingħajr restrizzjonijiet.
(5) Fl-istess waqt, l-Isvezja timpenja ruħha li tgħolli l-limiti kurrenti kwantitattivi għal xorb alkoħoliku u prodotti tat-tabakk imdaħħla fit-territorju Svediż minn Stati Membri oħra f'diversi stadji sabiex tikkonforma gradwalment mar-regoli tal-Komunità stipulati fl-Artikoli 8 u 9 tad-Direttiva 92/12/KEE u biex tiżgura tneħħija kompleta ta' restrizzjonijiet intra-Komunitarji għal dawn il-prodotti sal-31 ta' Diċembru 2003.
(6) L-Artikolu 26 tad-Direttiva 92/12/KEE tirrapreżenta deroga minn wieħed mill-prinċipji fundamentali tas-suq intern, partikolarment id-dritt taċ-ċittadini tiegħu biex jittrasportaw oġġetti mixtrija għall-użu tagħhom minn ġol-Komunità mingħajr ma jeħlu spejjeż tad-dazju ġodda, għalhekk jeħtieġ illi l-effetti tiegħu jiġu limitati kemm jista' jkun.
(7) Għalhekk huwa xieraq li jiġi stipulat perjodu itwal għall-addattament fl-Isvezja billi tiġi estiża l-iskadenza stipulata fl-Artikolu 26(3) tad-Direttiva 92/12/KEE għal perjodu mhux rinnovabbli sal-31 ta' Diċembru 2003 u biex jiġu ffissati l-passi għal-liberalizzazzjoni gradwali tar-restrizzjonijiet qabel it-tneħħija sħiħa taghhom f'dik id-data.
(8) Wara li kkunsidra l-importanza ekonomika ta' din id-Direttiva jinħtieġ illi tiġi invokata l-bżonn ta' l-urġenza msemmija fil-punt I(3) tal-Protokoll għat-Trattat ta' Amsterdam dwar ir-rwol tal-parlamenti nazzjonali fl-Unjoni Ewropea,
ADOTTA DIN ID-DIRETTIVA:
Artikolu 1
Id-Direttiva 92/12/KEE hija emendata kif ġej:
1. L-Artikolu 26(3) għandu jinbidel b'dan li ġej:
"3. Mingħajr preġudizzju għall-Artikolu 8, l-Isvezja għandha tkun awtorizzata tapplika r-restrizzjonijiet stipulati fl-Anness dwar il-kwantità ta' xorb alkoħoliku u prodotti tat-tabakk.
Din l-awtorizzazzjoni għandha tinvolvi l-kwantità ta' xorb alkoħoliku u prodotti tat-tabakk li jistgħu jiddaħħlu fit-territorju Svediż minn individwi privati għall-użu tagħhom mingħajr ħlas żejjed ta' sisa.
Għandha tapplika sal-31 ta' Diċembru 2003."
2. L-Anness stipulat fl-Anness għal din id-Direttiva għandu jiżdied.
Artikolu 2
1. L-Istati Membri għandhom idaħħlu fis-seħħ il-liġijiet, regolamenti u dispożizzjonijiet amministrattivi meħtieġa biex jikkonformaw ma' din id-Direttiva sa mhux aktar tard mill-1 ta' Lulju 2000. Huma għandhom jinfurmaw lill-Kummissjoni b'dan minnufih.
Meta l-Istati Membri jadottaw dawk id-dispożizzjonijiet, għandu jkun fihom riferenza għal din id-Direttiva jew ikunu akkumpanjati minn tali riferenza fl-okkażjoni tal-pubblikazzjoni uffiċjali tagħhom. L-Istati Membri għandhom jistabbilixxu kif għandha ssir tali riferenza.
2. L-Istati Membri għandhom jikkomunikaw lill-Kummissjoni t-test tad-dispożizzjonijiet ewlenin tal-liġi nazzjonali li huma jadottaw fil-qasam irregolat minn din id-Direttiva.
Artikolu 3
Din id-Direttiva għandha tidħol fis-seħħ fl-1 ta' Lulju 2000.
Artikolu 4
Din id-Direttiva hija ndirizzata lill-Istati Membri.
Magħmula fi Brussell, fit-30 ta' Ġunju 2000.